思耕亭
作者：高斯得
朝代：宋

paragraphs: 莘郊投耒興，六百奠殷祀。
南陽輟耰出，漢業僨還起。
聖賢憂世心，秋月照寒水。
彼哉植杖徒，長往見見何庳。
我讀逸民傳，初訝子陵志。
赤符燄方張，注想資共理。
掉頭歸深山，繆洗巢父耳。
六經凜刀尺，云乎不斯畏。
反覆史氏詞，陵去良有以。
維人驗進德，必於師友試。
歷試猶夫人，成就安能偉。
挽士亦既來，舍王寧得已。
漢道汝不衡，先生可輕議。
釣臺千萬篇，未有愜予意。
賦詩題思耕，聊與發斯義。